白鶴山新居鑿井四十尺遇磐石石盡乃得泉
作者：蘇軾
朝代：宋

paragraphs: 海國困蒸溽，新居利高寒。
以彼陟降勞，易此寢處乾。
但苦江路峻，常慚汲腰酸。
矻矻煩四夫，磽磽斲層巒。
彌旬得尋丈，下有青石盤。
終日但迸火，何時見飛瀾。
豐我粲與醪，利汝椎與鑽。
山石有時盡，我意殊未闌。
今朝僮僕喜，黄土復可摶。
晨瓶得雪乳，暮甕停冰湍。
我生類如此，何適不艱難。
一勺亦天賜，曲肱有餘歡。